कहिनी
एक ठन गांव म डोकरी-डोकरा रहिच, फेर डोकरी-डोकरा के कोरा म भगवान ह लइका खेलाय बर सुन्ना कर डरे रहिच। डोकरा राहय तेन अखड़ कंजूस अऊ दूसर के चीज बर अबड़ अनदेखा घर के खाता-पिता राहय। तीन-चार इकड़ के खेतखार रहिच। दिन-रात कमा-कमा के अपन तन ल पटवा कस भाजी सुकसी कर डरे रहिच। खवई-पियई, ओढ़हई-पहिरई अऊ रहन-सहन के सुवाद ल थोर को नई जानिच। दूसर गांव के मनखे मन मेर बने किसम के उठे बइठे बर घलो सपना होगे रहिच। काम कमई के नाव लेके हाथ-गोड़ मन डोमी सांप सहीं जोखी छांडे बर धर ले रहिच अऊ बमरी कस ठुगड़ा बिरबिट ले करिया राहय। कोनो मनखे मन डोकरा ल देख तिच त डरके मारे दुरिहा होके रेंगे बर धरलय। गांव के मनखे मन डोकरा ल कुछु कहे नई सकत रहिच। काबर कि डोकरा रहय तंउन ह थोरकिन गोठ म चिरचिराय बर धर लय। कोनो मनखे मन ज्ञान के गोठ ल गोठियातिच त थोरकिन गोठ बर डोमी सांप कस फोंसरे बर धर लय। डोकरी राहय तउन ह निचट सीधवा रहाय। ओखर पहिरई-ओढ़हई अऊ रहन-सहन ह गौटनिन कस राहय। गोलंइदा भाटा कस चेहरा गोल-गोल गाल, सुवा कस नाक, गुलाब फूल बरोबर ओठ ह लाली, खन-खन हाथ के चुरी, चंदा कस मांग के लाली चमकत राहय। डोकरी राहय तेन ककरो घर दुख-सुख के काम आतिच त अपन घर के काम-बुता ल छोड़के चल दय कोनो मेर गीता, रमायेन, भागवत पुरान होतिच तिहो डोकरी ह जाय। सुने बर कमी नई करत रहिच। अपन शक्ति मुताबिक दान-पुन अऊ गरीब के सेवा करे म आघू राहय।
जब डोकरा ह कमा-धमाके आवय त डोकरी ह डोकरा के सुघर सेवा बजाय बर धर लय। घर के जतेक भी काम-बुता राहय तउन ल डोकरी ह फटाफट कर डरे राहय।
डोकरा के कमई-धमई ल देखके डोकरी ल तरस लागय अऊ डोकरा ल कइथे, भगवान के दिये हमर घर कांही जिनिस के कमी नइये अऊ रात-दिन धकर-धकर के कमई म तोर तन ह घलो दिनों दिन लकड़ी कस सुखावथे। खवई-पियई, पहिरई ओढ़हई के घलो ठउर ठिकाना नइये। गांव के मनखे मन कइथें त मोला लाज लागे बर धर लेथे। तेकर ले खेतखार ल कोनो ल अधिया दे देतेच फेर दूनो परानी बइठे-बइठे सुघर खातेन-पितेन अऊ गौंटिया बरोबर गांव म सब संग मिलजुल के बइठतेन। रात-दिन नून ल चाट-चाटके कतेक चीज सकेलबे। न तो हमर कोनो आघू-पीछू खवईया हे। कोना-कोनो गरीब मनखे मनके घलो मदद करतेच कोनो मेर कुछु दान-पुन करतेच कोन जनी अऊ कब ये दुनिया म मनखे जोनी पाबो। येक तो लटपट म चौरासी जोनी ल भुगत के मनखे जोनी म आय हन।
डोकरी के गोठ ल सुनके डोकरा के मन ह बिटियागे अऊ डोकरी बर डोमी सांप सही फोंसरे बर धर लिच अऊ कइथे पर घर के अवईया मोला पढ़हाय बर धर लेहच। कभू देखे नई रेहेच तेला देखे बर धरलेहच। बइठे-बइठे खात हच अऊ अजगर बरोबर लद-लद ले मोटाय हच तेकर सेती तोला आनी-बानी के गोठ सूझे हे। आय बुढ़ापा म नवा नेवरनिन बहू बरोबर ससुरार जाय सहीं सोला सिंगार करे मोर जीव ल अज्ञावथच। ओतका कहिके डोकरा ह डोकरी ल रटपट-पटपट करा गिरे सही डोकरी के मुड़ ल अउहां-झउहां मारे-पीटे बर धरलिच। डोकरी राहय तउन मार म सिहरगे। मुड़ म लहू के धार रेंगे बर धरलिच।
डोकरी राहय तउन मुड़ म कथा-चूना ल तेल कस चुपरलिच। फेर डोकरी के गोठ अऊ मार ह बिच्छी कस झार मन म चढग़े। पल-पल म डोकरी के मन के पीरा ह फूल कस भंवरा मंडराय बर धरलिच। एक दिन डोकरी के तबियत एकदम खराब होगे। डोकरा ह झोला छाप वाले डाक्टर ल बलाके डोकरी ल के इलाज करवाय बर धरलिच। डाक्टर हाथ-गोड़ ल तरीया कस मछरी टमरिच। फेर बीमारी के ठउर ल नई पाईस। डोकरा ल कइथे डोकरी ल बड़े अस्पताल म भरती करे बर लगही। येकर बीमारी के पार ल मेहां नई पाय सकंव। कोन जनी येकर बीमारी ह तरिया कस मछरी कोन खोल म लुकाय हे। डोकरा डाक्टर के गोठ ल सुनके हड़बड़ागे मने मन म गुनथे डोकरी ल अस्पताल लेगहूं त अब्बड़ अकन रुपिया लागही। एक तो बड़का अस्पताल थोर-थोर म पईसा दे बर लगथे, कंजूस डोकरा राहय तउन ह डोकरी ल अस्पताल नई लेगिच। डोकरी के मुंह ले भाखा नहीं, पेट भीतरी के मुसवा मन बिदबिदावत राहय। मन के पीरा बिच्छी कस झार चारों मुड़ा ले छटपटाय बर धरलिच। डोकरी के चेत ह घलो चिन्हे जाने बर छोड़ दिच।
एक दिन चमेली ह डोकरी-डोकरा घर बइठे बर अइच। डोकरा परछी म बइठे गढ़त खोक-खोक खांसत राहय। डोकरी कुरिया म सुते कलहरत राहय। चमेली कइथे-डोकरी दाई नई दिखथे बबा, कहूं गेहे का? डोकरा कइथे- कुरिया म सुते हे बुखार आ गेहे।
चमेली कुरिया म जाके देखथे त डोकरी बोलय न बतावय। चिन्हय न जानय। आंखी ह टकटक ले गटारन कस छटकत राहय। चमेली करलई के मारे आंखी के आंसू टपकत राहय। डोकरा ल कइथे बबा हमर डोकरी दाई तो अबक-तबक होगे हे येला अस्पताल लेग जतेच। डोकरा कइथे- झोला धरके डाक्टर आय रहिच हे। कांही बताय नई सकिच। चमेली कइथे बबा कोनो जगा बड़े अस्पताल म लेग जतेव। तोला अस्पताल म दवई-पानी बर पईसा नई लागय। आजकाल हमर सरकार ह स्मारट कारड बना देहे अऊ अस्पताल लेगेबर 108 नं. के एम्बुलेंस के बेवस्था करे गेहे। 108 नं. म फोन लगाबे आ जथे पईसा-कउड़ी नई लेवय अऊ अस्पताल म इलाज के पईसा घलो नई लागय। गरीब मनखे मन बर हमर सरकार ह सुघर योजना निकले हे। गरीब मन बर इलाज-पानी, मोटर-गाड़ी महतारी एक्सप्रेस अऊ जउन भी समसिया आथे तेला हमर सरकार ह तुरते सुनते साठ दुख-सुख बर खड़ा होथे। अभी मेहा 108 नंबर ल फोन करथव।
चमेली ह 108 में फोन में करिच एम्बुलेंस म डोकरी दाई ल लेग के अस्पताल म भरती करिच। डाक्टर ह डोकरी दाई ल मशीन म जांचिस फेर कइथे डोकरी ल कांही बीमारी नइये। येला मन के पीरा ह लकड़ी कस घुना खा डरिच। कुछु जिनिस बर गोठ बात के बीमारी ह करिया बादर कस छाय हे। येकर कुछु इलाज नइये। तन के पीरा होतिच त इलाज हो सकत रहिच। डाक्टर ह डोकरी दाई ल अस्पताल ले घर भेजदिच। घर म अईच त डोकरी दाई चार दिन गेय ले मन के पीरा ल यमराज ह खिंचत लेगे। डोकरा बबा देख-सुन के डोकरी ल फोकट दू गोठ कहेंव कइके मुड़ धरके बइठगे। डोकरा ह घलो चिन्ता-फिकर करे बर धरलिच। कुछ दिन के गुजरे ले डोकरा बबा के मन म मन रूपी पीरा के भंउरा मन मंडराय बर धरलिच। देखते-देखत डोकरा बबा घलो मन के पीरा म अपन जान ल गंवा डरिच। आज डोकरी दाई के सुघर गोठ ल सुनतिच-समझतिच अऊ जिंदगी के रद्दा म रेंगतिच त मन के पीरा म डोकरी-डोकरा के जान ह नई जातिस।
नरेन्द्र वर्मा अरमान
नवापारा सिमगा
hne_Deva hne_Deva bho_Deva hne_Deva hne_Deva hne_Deva awa_Deva hne_Deva hne_Deva bho_Deva mai_Deva